Lamone ke Karpaty rodega (suterot)

Lamone ke Karpaty jaka tir tacukaf berpot ke Jules Verne sanegayan bak 1892, tis tana karba ke Yona zultafa koyara nevatum.

 Vildeks 
Koe Werst wida koe Transylvania ( refa Romania ), Frick namulolsusikye lanviele katcalar da vikiz va rawafe lamone ke Rodolphe de Gortz nudivstir : acum kolna gire co tir dem irubasik. Bat warzot va widikeem mayesir, i va opelik kaikfolis da lamone zo veber ise gan tacedik gin zo kereler. Nick Deck jotafe aalkobasikye is dositase selaropikye ke wida ko lamone djukulanid voxe nope evodasa wica di tukosawed. Banviele Franz de Télek jotafe biptikye va wida artlakir. Va debala ke lamone zo givar ise gan yolt ke digisik zo pedrar.

Pwadesik weti konak ilanacek kimbar nume va rupa ke Stilla italiafa dankasikya kareizur. Ba kota zirsera, bata yikya aguntanafa gu jotafe Franz de Télek bipitikye va mayesisa maldisukera pestaler : to Rodolphe de Gortz tremkikye renarsase va ina. Voxen ba dye kures viel, ina moe zirsexo awalker, nuremrunon gan bata disukera. Numen toloy kevlik va waldafa ilkadera voned, kire va sint gu blodik g awalkera ke Stilla torigid. Rodolphe de Gortz pu biptik rotapsason dace suter. Banvielu ilgrupeteson va kranavera, Franz de Télek dun koyar. Lanviele va Werst wida artlakir lize lamone ke rotapsan volnik tigir.

Va lamone djukuvestar. Lajukolur aze va Stilla dankasa gilder ise wir. Gan Rodolphe de Gortz zo kostoler voxaze lajudivvawar. Va in katrasir, i va in nutigis do Stilla. Voxe viele va ina iper, pune Rodolphe de Gortz nubemar numen dankasik roidawer. Orfanik grupeik dofugaf gu tremkik va lamone dem feliik divroidasir. Bal joxara va swela, Franz de Télek tuoviskayan gan divroidara zo katrasir.

Radimitena ke rupa va bula grogar : Orfanik rotapsanaf is diveavaf redusik detaf gu Gortz va cugunayakaf bolk al tenekayar. Bat bolk askiyir da Rodolphe de Gortz va debanyes delt ke Stilla kev elza romimayar, miledje amuzeson va puda komamayana koe krafolma bal ironokafa zirsera ke dankasik.

 Koredik 
 Stilla : italiafa dankasikya, 25-dafa
 Rodolphe de Gortz : tremkikye digise va lamone, lexafamafe, 50-dafe ik 55-dafe
 Franz de Télek : biptikye, 32-dafeInaf yolt tir germanamagyaraf voxen in tir romaniaf ise koe lamone koe Krajowa ( romanavon Craiova ) irubar. Tir ontinaf dem olukafa vola is ebeltaf iteem is gudukaf usuk. Bat takrelik gan guazafe italiafe gertikye zo gaayar. Awalkera ke inafa kurenikya is setikera va yasa dere xonukeyesa va swavarge al nekid.Franz va Europa don pilkovon Italia al worar. Tir ovakirapaf voxis va yamba albar, i va lingeropa voxis dalon lexa. Gu Rodolphe de Gortz djukujaxadar kire va awalkera ke Stilla culimer.

 Orfanik : opikye zanon gu Rodolphe de Gortz
 Rotzko : sayakikye, ironokaf dositik ke Franz de Télek, 40-daf
 Nick Deck : aalkobasikye, aguntanik ke Miriota Koltz, 25-daf
 Miriota Koltz : nazbeikya ke Koltz gadesik, 20-dafa
 Koltz gadesik : malyesik is taneagadesik ke Werst wida, 55-daf ik 60-daf
 Jonas : yudafe yoridikye, 60-dafe
 Patak : selaropikye ke Werst, 45-dafe
 Hermod : bemokilikye, 55-dafe
 Frik : namulolsusikye, 65-dafe

 Yunkexa 
Konaka yunkexa va berpot, koe piskura ke 1892

 Dere rupel 
 Jules Verne' : Francavaf suterotik ( 1828-1892 )
 (fr) Lamone ke Karpaty jaka, dene Wikisource'' 

 Vuestexa 


Lamone ke Karpaty jaka
Lamone ke Karpaty jaka
Lamone ke Karpaty jaka
Lamone ke Karpaty jaka
Lamone ke Karpaty jaka